E-2560/2009

Mál þetta var höfðað 23. febrúar 2009 og dómtekið 12. þ.m.

Stefnandi er M-kvk-nf S-kvk-nf, Austurbraut 1216, Reykjanesbæ.

Stefndi er Vörður tryggingar hf., Borgartúni 25, Reykjavík.

Stefnandi krefst þess, samkvæmt endanlegri kröfugerð, að stefndi verði dæmdur til að greiða henni 7.943.936 krónur með 4,5% ársvöxtum af 2.389.525 krónum frá 11. febrúar 2008 til 5. nóvember s.á., en af 7.943.936 krónum frá þeim degi til 5. desember s.á., en með dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags; allt að frádregnum 200.000 krónum pr. 9. júlí 2008, 7.951.345 krónum pr. 14. september 2009 og 180.000 krónum pr. 11. nóvember 2009. Þá er krafist málskostnaðar eins og málið væri ekki gjafsóknarmál en stefnanda var veitt gjafsóknarleyfi 20. apríl 2009.

Samkvæmt endanlegri kröfugerð krefst stefndi þess aðallega að dæmd fjárhæð beri dráttarvexti frá 30. ágúst 2009 til 11. nóvember s.á. en að frádregnum 180.000 krónum frá þeim degi til greiðsludags og til vara að dæmd fjárhæð beri dráttarvexti frá þingfestingardegi, 26. febrúar 2009, til 11. nóvember 2009 en að frádregnum 180.000 krónum frá þeim degi til greiðsludags. Í báðum tilvikum er þess krafist að málskostnaðarkrafa stefnanda verði lækkuð verulega.

Stefnandi slasaðist í umferðarslysi 11. febrúar 2008 og leitaði aðstoðar lögmanns til heimtu bóta frá stefnda vegna afleiðinga slyssins á grundvelli 92. greinar umferðarlaga. Lögmaðurinn aflaði sérfræðimats B-kk-ef D-kk-ef lögfræðings og S-kk-ef S-kk-ef læknis samkvæmt 10. gr. skaðabótalaga. Niðurstöður matsgerðar þeirra, sem er dagsett 5. nóvember 2008, eru þessar:

„Tímabundið atvinnutjóns skv. 2. gr.: Tímabilið 9. febrúar 2008 til 1. júní s.á. (100%). Óvinnufærni á leikskóla, 3 dagar frá tjónsdegi 9. febrúar 2008 (100%). Óvinnufærni á tölvuverkstæði, frá tjónsdegi 9. febrúar 2008 til 1. júní s.á. (100%). Stöðugleikatímapunktur er ákveðinn 1. júní 2008.

Þjáningabætur skv. 3. gr.: Tímabilið 9. febrúar 2008 til 1. júní s.á. (án rúmlegu).

Varanlegur miski skv. 4. gr.: 25 stig-tuttugu og fimm af hundraði.

Varanleg örorka skv. 5. G-x-x: 25%-tuttugu og fimm af hundraði.“

Á grundvelli framangreinds mats sendi lögmaður stefnanda stefnda kröfubréf, dags. 5. nóvember, 2008 þar sem helstu liðir bótakröfu voru sem hér segir: Miskabætur 1.900.000 krónur. Bætur fyrir varanlega örorku 5.609.846 krónur. Þjáningabætur 146.639 krónur. Tímabundin óvinnufærni 595.000 krónur. Að auki var krafist vaxta, lögmannskostnaðar og matskostnaðar.

Af hálfu stefnda var hinn 21. nóvember 2008 óskað eftir að fá afrit af sjúkraskrá stefnanda frá heimilislækni hennar. Lögmaður stefnanda aflaði sjúkraskrár frá Heilsugæslunni Efra Breiðholti og sendi stefnda 12. desember 2008. Í bréfi lögmanns stefnanda til stefnda, dags. 6. janúar 2009, kveðst hann ekkert frekar hafa heyrt um málið en tilkynnt hafi verið að beðið yrði um mat dómkvaddra matsmanna eða að málið færi til örorkunefndar. Gefinn var tíu daga frestur og boðað að gripið yrði til einhverra aðgerða hefði þá ekkert verið greitt inn á tjónið.

Höfuðstóll stefnukröfu nam 8.301.485 krónum, þannig sundurliðað: Miskabætur 1.900.000 krónur. Bætur fyrir varanlega örorku 5.609.846 krónur. Þjáningabætur 146.639 krónur. Annað fjártjón og sjúkrakostnaður 50.000 krónur. Bætur fyrir tímabundið atvinnutjón 595.000 krónur. Af hálfu stefnda var aðallega krafist sýknu að svo stöddu og málskostnaðar úr hendi stefnanda en til vara að dæmd krafa yrði lækkuð verulega og dráttarvextir dæmdir frá dómsuppsögudegi og málskostnaður látinn niður falla. Aðalkrafa stefnda var studd þeim rökum að engum haldbærum sönnunargögnum væri til að dreifa um tjón stefnanda og um það einkum vísað til þess að ráða mætti af fyrirliggjandi læknisvottorðum og matsgerðum að öðrum læknum og matsmönnum en tilteknum heilsugæslulækni á Heilsugæslunni í Efra Breiðholti hafi verið ókunnugt um andleg veikindi sem stefnandi hafi búið við áður en hún lenti í umferðarslysinu 9. febrúar 2008. Um varakröfu segir í greinargerðinni að ekki sé rengt að stefnandi hafi orðið fyrir tjóni í umræddu umferðarslysi en umfang tjónsins liggi ekki fyrir og er boðað að aflað verði mats dómkvaddra matsmanna.

Að beiðni stefnda voru S-kk-nf R. A-kk-nf hæstaréttarlögmaður og T-kk-nf M-kk-nf læknir dómkvaddir hinn 14. maí 2009 til að meta tímabundnar og varanlegar afleiðingar umrædds slyss fyrir stefnanda. Samkvæmt matsgerð, dags. 30. ágúst 2009, voru niðurstöður matsmannanna um bótaþætti samkvæmt skaðabótalögum eftirfarandi: „Tímabundið atvinnutjón skv. 2. grein: 01.06.08-01.09.08. Þjáningabætur skv. 3. grein: 01.06.08-01.09.08, án rúmlegu. Stöðugleikatímapunktur: 01.10.2008. Varanlegur miski skv. 4. grein: 25 stig. Varanleg örorka skv. 5. grein: 25%.“

Lögmaður stefnanda sendi stefnda kröfubréf 1. september 2009 á grundvelli framangreinds mats og voru helstu kröfuþættir þessir: Miskabætur 1.900.000 krónur. Bætur fyrir varanlega örorku á vinnumarkaði 5.609.846 krónur. Þjáningabætur 146.639 krónur. Tímabundið atvinnutjón 595.000 krónur. Að auki var krafist 4,5% ársvaxta frá slysdegi til 5. október 2008 og dráttarvaxta frá þeim degi, lögmannskostnaðar að upphæð 1.000.000 króna auk virðisaukaskatts, matskostnaðar svo og annars kostnaðar að upphæð 182.782 krónur vegna vottorða o.fl.

Stefndi greiddi stefnanda 200.000 krónur 9. júlí 2008. Hinn 14. september sl. greiddi stefndi 7.951.345 krónur sem sundurliðast þannig: Þjáningabætur 133.400 krónur, varanlegur miski 2.076.125 krónur, varanleg örorka 5.554.115 krónur og vextir 387.705 krónur en til frádráttar koma 200.000. Hinn 11. þ. m. greiddi stefndi síðan stefnanda 180.000 krónur vegna tekjumissis samkvæmt dómkröfu. Þess er getið af hálfu hans að forsendur hafi skapast til að gera upp kröfu stefnanda vegna tímabundins atvinnutjóns þar sem henni hafi verið breytt.

Ágreiningur um bótakröfu stefnanda snýr einvörðungu að upphafstíma dráttarvaxta. Matsgerð hinna dómkvöddu matsmanna breytti ekki svo neinu næmi stöðu þess mats sem lá til grundvallar kröfugerð stefnanda á hendur stefnda 5. nóvember 2008. Á hinn bóginn var eðlilegt, eins og fram er komið, að stefndi léti á þetta reyna þar sem matsmennirnir, sem unnu fyrra matið, höfðu ekki haft fullnægjandi gögn undir höndum. Ákveðið er, með heimild í 9. gr. i.f. laga nr. 38/2001 um vexti og verðtryggingu, að upphafsdagur dráttarvaxtaútreiknings skuli vera þingfestingardagur málsins, 26. febrúar 2009, og ákveðast vextir að öðru leyti eins og greinir í dómsorði.

Framlagður málskostnaðarreikningur lögmanns stefnanda hljóðar um samtals 1.743.216 krónur. Annars vegar er þar um að ræða útlagðan kostnað vegna matsgerðar sérfræðimatsmanna að upphæð 209.376 krónur. Hins vegar er um að ræða málflutningsþóknun lögmannsins, 77 klst. X 16.000 krónur eða 1.232.000 krónur, auk virðisaukaskatts að upphæð 301.840 krónur.

Gjafsóknarkostnaður stefnanda greiðist úr ríkissjóði, þar með talin málflutningsþóknun (þ.m.t. vsk.) lögmanns hennar, S-kk-ef Þ-kk-ef hæstaréttarlögmanns, 700.000 krónur. Dæma ber stefnda til að greiða 700.000 krónur í málskostnað sem renni til ríkissjóðs.

Mál þetta dæmir S-kk-nf H. S-kk-nf héraðsdómari.

D ó m s o r ð:

Stefndi, Vörður tryggingar hf., greiði stefnanda, M-kvk-þgf S-kvk-þgf, 7.943.936 krónur með 4,5% ársvöxtum af 2.389.525 krónum frá 11. febrúar 2008 til 5. nóvember s.á., en af 7.943.936 krónum frá þeim degi til 26. febrúar 2009 en með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá þeim degi til greiðsludags; allt að frádregnum eftirtöldum innborgunum: 200.000 krónur 9. júlí 2008, 7.951.345 krónur 14. september 2009 og 180.000 krónur 11. nóvember 2009.

Gjafsóknarkostnaður stefnanda, þar með talin málflutningsþóknun lögmanns hennar, S-kk-ef Þ-kk-ef hæstaréttarlögmanns, 700.000 krónur, greiðist úr ríkissjóði.

Stefndi greiði 700.000 krónur í málskostnað sem renni til ríkissjóðs

S-kk-nf H. S-kk-nf